AARHUS: 8 ud af 10 af de optagne ansøgere til en videregående uddannelse får i år en plads på deres drømmestudium både på landsplan og på Aarhus Universitet.

Når ansøgerne lørdag 28. juli får svar på, om de er optaget eller ej, vil 82 procent af de optagne på Aarhus Universitet f.eks. få et ja til deres førsteprioritet. Omvendt vil 18 procent få afslag på deres drømmestudie.

Aarhus Universitet modtog i år mere end 27.000 ansøgninger - 10.000 havde AU som førsteprioritet.

- Vi oplever igen i år, at en stor del af vores ansøgere, er kommet ind på det studie, de har valgt som førsteprioritet. Det ved vi er en meget motiverende faktor for de mange ambitiøse unge mennesker, der er søgt ind på Aarhus Universitet, siger prorektor for uddannelse på universitetet, Berit Eika.

Samtidig oplever Aarhus Universitet en stigning i antallet af ansøgere med høje karakterer, hvilket har resulteret i højere grænsekvotienter for at blive optaget.

Andelen af uddannelser på Aarhus Universitet med grænsekvotient udgør i år 67 procent af det samlede udbud af uddannelser. Det tal var 63 procent i 2017.

- Igen i år oplever vi en stigning i kvotienten på en lang række af vores uddannelser. Det betyder, at vi ikke har kunnet tilbyde en studieplads til alle, der har søgt ind hos os. Der er dog stadig ledige studiepladser, og vi opfordrer derfor til, at man tager kontakt til vores studievejledere, som sidder klar til at rådgive, siger Berit Eika.

Samtidig byder hun de heldige velkommen:

- Jeg vil gerne sige et stort tillykke til alle de mange dygtige, unge mennesker, der er blevet tilbudt en studieplads på Aarhus Universitet. Vi glæder os til at byde jer velkommen i Aarhus, Emdrup og Herning, siger prorektoren for uddannelse.